
2014 жылғы 23 желтоқсандағы Еуразиялық экономикалық одақ шеңберінде медициналық бұйымдардың (медициналық мақсаттағы бұйымдардың және медициналық техниканың) айналысының бірыңғай қағидаттары мен қағидалары туралы келісімге өзгерістер енгізу туралы
ХАТТАМА

Бұдан әрі мүше мемлекеттер деп аталатын Еуразиялық экономикалық одаққа мүше мемлекеттер
2014 жылғы 29 мамырдағы Еуразиялық экономикалық одақ туралы шартын басшылыққа ала отырып, 
төмендегілер туралы келісті:

1-бап
2014 жылғы 23 желтоқсандағы Еуразиялық экономикалық одақ шеңберінде медициналық бұйымдардың (медициналық мақсаттағы бұйымдардың және медициналық техниканың) айналысының бірыңғай қағидаттары мен қағидалары туралы келісімнің 4-бабының 11-тармағына мынадай өзгерістер енгізілсін:
«б)» тармақшасындағы «мүше мемлекеттің аумағында» деген сөздер алынып тасталсын;
мынадай мазмұндағы «з» – «к» тармақшаларымен толықтырылсын:
«з) тиісті мүше мемлекеттің заңнамасында көзделген тәртіппен уәкілетті орган берген рұқсат негізінде, нақты пациенттің тіршілік көрсеткіштері бойынша медициналық көмек көрсету үшін Одақтың кедендік аумағына әкелінген;
и) Одақтың кедендік аумағынан шығару үшін мүше мемлекеттің аумағында өндірілген және мүше мемлекеттердің аумағында өткізуге (сатуға) арналмаған;»
«к) ортақ қаптамамен біріктірілген (тұтынушылық қаптамаларыны сақталған деген шартқа сәйкес), мүше мемлекеттің аумағында тіркелген, осы мүше мемлекеттің заңнамасына сәйкес жинақталған және тек қана оның аумағындағы айналымға арналған медициналық бұйымдар мен дәрілік препараттардың жиынтығы (салынбалар, жинақтар, жиынтықтар мен дәрі қобдишалары) болып табылатын;».

2-бап
Осы Хаттама қол қойылған күннен бастап 10 күнтізбелік күн өткеннен кейін уақытша қолданылады. Халықаралық шарттарды уақытша қолдану мүмкіндігі заңнамасында көзделмеген мүше мемлекет үшін осы Хаттама осындай мүше мемлекеттің осы Хаттаманың күшіне енуі үшін қажетті мемлекетішілік рәсімдерді орындаған күнінен бастап қолданылады.
Осы Хаттама депозитарий дипломатиялық арналар арқылы мүше мемлекеттердің осы Хаттаманың күшіне енуі үшін қажетті мемлекетішілік рәсімдерді орындағаны туралы соңғы жазбаша хабарламаны алған күнінен бастап күшіне енеді.

2026 жылғы «9» ақпанда Мәскеу қаласында орыс тілінде бір түпнұсқа данада жасалды.
Осы Хаттаманың түпнұсқа данасы Еуразиялық экономикалық комиссияда сақталады, ол осы Хаттаманың депозитарийі бола отырып, әрбір мүше мемлекетке оның куәландырылған көшірмесін жолдайды.

